በኢትዮጵያና በሳዑዲ አረቢያ መካከል የሰራተኛ ስምሪት ስምምነት ተፈረመ
ለረዥም ጊዜያት ድርድር ሲካሄድበት የቆየው የሠራተኛ ስምሪት ስምምነት በኢትዮጵያ የሰራተኛና ማህበራዊ ጉዳይ ሚኒስቴርና በሳዑዲ አረቢያው አቻው መካከል ትናንት በጄዳ ከተማ መፈረሙን የውጭ ጉዳይ ሚኒስቴር አስታወቀ፡፡በስምምነቱ መሰረት ኢትዮጵያውያን ሰራተኞች በሁለቱም ሀገራት ፈቃድ በተሰጣቸው የስራ ስምሪት ኤጄንሲዎች አማካኝነት በሚፈጸም ውል ወደ ሳዑዲ አረቢያ ተሰማርተው መስራት ይችላሉ ብሏል ።ስምምነቱ ኢትዮጵያውያኑ በአሰሪዎቻቸው በደል ቢደርስባቸው በሕግ አግባብ መብታቸውን ማስከበር እንደሚችሉ የሚደነግግ መሆኑን መግለጫው አስታወቋል፡፡በህገወጥ መንገድ ከሀገራቸው ወጥተው ከፍተኛ ችግር ላይ እንዳይወድቁም ያግዛቸዋል ሲል ነው ያስረዳው ። የኢፌዴሪ የውጭ ጉዳይ ሚኒስትሩ ዶክተር ወርቅነህ ገበየሁ በሳዑዲ የመኖሪያ ፍቃድ የሌላቸው ኢትዮጵውያን ወደ ሀገራቸው ለመመለስ በሚደረገው ጥረት ዙሪያ ከሳዑዲ አረቢያ የውጭ ጉዳይ ሚኒስትር አደል አል-ጁበር ጋር ሪያድ ላይ ተገናኝተው ተወያይተዋል።የውጭ ጉዳይ ሚኒስትሩ ያለ ህጋዊ መኖሪያ እና ስራ ፈቃድ የሚኖሩ ኢትዮጵያውያን ከቅጣት ነጻ ወደ ሃገራቸው እንዲመለሱ በመፈቀዱ የሳዑዲ አረቢያን መንግስት አመስግነዋል። ኢትዮጵያውያኑን ወደ ሀገራቸው ለመመለስ በሚደረገው ጥረት ሰብዓዊ ክብራቸውና መብታቸው ተከብሮ ያፈሩት ንብረት ተጠብቆ ወደ ሀገራቸው እንዲመለሱ የሳዑዲ መንግስት የበኩሉን ድጋፍ እንዲያደርግም ሚኒስትሩ ጠይቀዋል።ዜጎችን ወደ ሀገራቸው ለመመለስ በሚደረገው ጥረት የሚፈጠሩ እንቅፋቶችን ለማስወገድ የሳዑዲ አረቢያ መንግስት የበኩሉን ሚና እንዲወጣም ነው የጠየቁት።የሳዑዲ አረቢያ የውጭ ጉዳይ ሚኒስትር አደል አል-ጁበር በበኩላቸው፤ በህገወጥ መንገድ ሳዑዲ አረቢያ ውስጥ የሚኖሩ ኢትዮጵያውያን መንግስት ያወጣውን የእፎይታ ጊዜ በማክበር ወደ ሀገራቸው እንዲመለሱ አሳስበዋል ፡፡ የሳዑዲ አረቢያ መንግስትም ኢትዮጵያውያን ያለምንም እንግልት ወደሀገራቸው እንዲመለሱ የሚቻለውን ሁሉ እንደሚያደርግ አረጋግጠዋል።የውጭ ጉዳይ ሚኒስትር ዶክተር ወርቅነህ ከኢፌዲሪ ጠቅላይ ሚኒስትር ኃይለማርያም ደሳለኝ ለንጉሱ የተላከ ደብዳቤንም አድርሰዋል።